Trois couleurs is 'n drieluik rolprente deur die Poolse regisseur Krzysztof Kieślowski bestaande uit Trois couleurs: Bleu (1993), Trois couleurs: Blanc (1994) en Trois couleurs: Rouge (1994). Die drie rolprente is vernoem na die kleure van die Franse Driekleur of Tricolore Blou-Wit-Rooi, en is gebaseer op die beginsel van "Vryheid, gelykheid, broederskap", wat deur hierdie drie kleure gesimboliseer word. Met Trois couleurs gee Kieślowski op dubbelsinnige en soms ironiese wyse 'n hedendaagse betekenis aan hierdie drie ideale. Trois couleurs: Bleu beeld die tema vryheid uit, met 'n karaktertekening van 'n vrou wat haar man en dogter tydens 'n motorongeluk verloor. Trois couleurs: Blanc handel oor die ongelykheid tussen 'n Poolse immigrant en sy Franse vrou wat 'n egskeiding aanvra vanweë haar man se impotensie. In Trois couleurs: Rouge staan die tema broederskap sentraal, waarin die lewe van 'n fotomodel parallel loop met dié van 'n afgetrede regter. Die drie films is met mekaar verbind deur middel van 'n aantal wederkerende details.